
Text rozhodnutia
Súd: Krajský súd Bratislava Spisová značka: 3Cob/17/2018 Identifikačné číslo súdneho spisu: 1314219841 Dátum vydania rozhodnutia: 27. 06. 2018 Meno a priezvisko sudcu, VSÚ: Mgr. Štefan Zelenák ECLI: ECLI:SK:KSBA:2018:1314219841.1 ROZSUDOK V MENE SLOVENSKEJ REPUBLIKY Krajský súd v Bratislave, v senáte zloženom z predsedu senátu Mgr. Štefana Zelenáka a členiek senátu JUDr. Eleny Ondrišovej a JUDr. Ivony Hrčekovej, v právnej veci žalobcu Accounting Partners, s.r.o., Cyrilova 9, Bratislava, IČO: 44 368 437, práv. zast. Mgr. Martinom Paškalom, advokátom, Záhradnícka 27, Bratislava, proti žalovanému TENDER PARTNER s.r.o., Kukučínova 4, Bratislava, IČO: 46 422 803, práv. zast. Mgr. Jurajom Vlkovičom, advokátom, Tomášikova 26, Bratislava, korešpondenčná adresa P.O. Box 65, Bratislava, o zaplatenie 100,- EUR s prísl. a o odvolaní žalovaného proti rozsudku Okresného súdu Bratislava III v Bratislave č.k. 25Cb/231/2015-256, zo dňa 24.10.2016, jednohlasne, takto r o z h o d o l : Krajský súd v Bratislave rozsudok Okresného súdu Bratislava III v Bratislave č.k. 25Cb/231/2015-256, zo dňa 24.10.2016 p o t v r d z u j e . Žalobcovi priznáva nárok na náhradu trov odvolacieho konania v celom rozsahu. o d ô v o d n e n i e : 1. Napadnutým rozsudkom súd prvej inštancie uložil žalovanému povinnosť zaplatiť žalobcovi istinu 100,- EUR s 8,25 % úrokom z omeškania ročne od 21.4.2014 do zaplatenia, paušálnu náhradu nákladov spojených s uplatnením pohľadávky vo výške 40,- EUR a žalobcovi priznal právo na náhradu trov konania. 2. V odôvodnení napadnutého rozsudku súd prvej inštancie uviedol, že z vykonaného dokazovania mal za preukázané, že žalobca ako poskytovateľ a žalovaný ako objednávateľ uzavreli konkludentným spôsobom Zmluvu, v rámci ktorej sa žalobca zaviazal žalovanému poskytovať služby vedenia účtovnej a mzdovej agendy za sumu 25,- EUR mesačne, tak ako to vyplynulo z totožných tvrdení účastníkov konania. Uvedená čiastka bola žalobcom fakturovaná za mesiac september 2013 faktúrou č. 2013158, za mesiac október 20123159, za mesiac november faktúrou č. 2013173 a za mesiac december faktúrou č. 2013184. Taktiež je nepochybná tá skutočnosť, že všetky štyri faktúry boli žalovaným riadne uhradené. Ďalej je nesporné to, že spomínané faktúry boli dobropisované faktúrou č. 2013191 a suma 100,- EUR bola vrátená žalovanému, čo potvrdila žalovaná v odpore proti platobnému rozkazu. Sporným bol medzi stranami sporu dôvod, pre ktorý došlo k vystaveniu dobropisu a vráteniu zaplatenej sumy 100,- EUR, keď žalobca tvrdil, že k takémuto kroku pristúpil z dôvodu snahy o nekonfliktné ukončenie spolupráce so žalovaným ku koncu roku 2013 a žalovaná tvrdila, že žalobca k takémuto kroku pristúpil ako dôsledok reklamácie poskytovaných služieb ústne vyjadrených na stretnutí dňa 21.12.2013. Obidve strany do spisu založili vzájomnú mailovú komunikáciu z obdobia od počiatku spolupráce, resp. už od júla 2013 až do februára 2014, z ktorej je zrejmé, že obsahom mailov za rok 2013 žiadne reklamácie neboli a ústnu reklamáciu služieb, ktorá mala byť vyjadrená na osobnom stretnutí dňa 21.12.2013 konateľka žalobcu poprela, tvrdeniu konateľky žalovaného nenasvedčuje ani obsah mailov po uvedenom stretnutí zo dňa 22.12.2013 a 23.12.2013, z čoho je zrejmé, že žalovaná dôkazné bremeno v tomto smere neuniesla a súdu nepreukázala, že vykonané práce reklamovala. 3. Tomuto záveru nasvedčuje aj písomné Prehlásenie spoločnosti Sahesa s.r.o., ktorá na požiadanie konateľky žalobcu prehlásila, že mala vykonať rekonštrukciu účtovníctva za celý rok 2013, do ktorého spadá aj obdobie vedenia účtovníctva zo strany žalobcu a pri tejto rekonštrukcii bolo zistené, že účtovníctvo bolo žalobcom vedené v súlade so zákonom a žiadne chyby zistené neboli. Je preto nepochybné, že žalobca účtovné práce v mesiacoch september - december 2013 pre žalovaného vykonal, žalovaný tým, že faktúry zaplatil, nespochybnil vykonanie účtovníctva, žalovaný nepreukázal, že vykonané práce reklamoval, a teda žalobcovi vzniklo právo na dohodnutú odmenu za vykonané práce, ktoré vyúčtoval faktúrou č. 2014029 súhrnnou sumou 100,- EUR za 4 mesiace september - december 2013 po 25,- EUR. V tejto súvislosti je právne irelevantné, že už skôr došlo k dobropisovaniu sumy 100,- EUR faktúrou č. 2013191. Žalobca nikdy nemal vôľu vykonávať služby bezplatne, je podnikateľom a jeho cieľom je dosahovať zisk. K dobropisovaniu pristúpil z dôvodu snahy o bezkonfliktné ukončenie spolupráce so žalovanou, čo sa však nestalo, konflikty pokračovali aj po ukončení spolupráce v roku 2014, a preto sa žalobca rozhodol opätovne si uplatniť odmenu za účtovnícke práce, a to vystavením faktúry, pričom samotná faktúra je vlastne len výzvou na zaplatenie, keďže nárok žalobcu vznikol už samotným vykonaným prác. Zmluva o vedení účtovníctva bola uzatvorená ústne, súdu prvej inštancie nebolo preukázané, či a akým spôsobom boli dohodnuté spôsoby ukončenia tejto zmluvy, avšak z výpovede konateľky žalobcu jednoznačne vyplynulo, že bola vôľa ukončiť zmluvnú spoluprácu so žalovaným ku koncu roku 2013 a na tejto skutočnosti nič nemenilo to, že ešte v januári 2014 požadovala od žalovaného dodanie dokladov, aby mohol dokončiť účtovanie za december 2013. Z listinných dôkazov, ako aj z výsluchov konateliek strán sporu mal súd prvej inštancie za to, že k ukončeniu spolupráce fakticky došlo už ku koncu roku 2013, a teda odstúpenie od zmluvy žalovanou listom zo dňa 10.2.2014 je v tomto prípade pre posúdenie nároku žalobcu právne irelevantné. 4. Proti rozsudku podal v zákonnej lehote žalovaný odvolanie, podľa ktorého odôvodnenie neuvádza dostatočné ani právne relevantné dôvody, na ktorých svoje rozhodnutie súd založil, a to tak zo skutkovej, ako aj z právnej stránky jeho rozhodnutia. Od okamihu uplatnenia reklamácie sa žalobca snaží žalovaným reklamované postupy, ku ktorým došlo zakryť tak, že neustále uvádza tvrdenia, ktoré vôbec nezodpovedajú skutočnosti. Účtovné doklady neboli ani riadne odovzdané, ani riadne vrátene, pričom služby neboli žalobcom poskytnuté v súlade s platnými právnymi predpismi. 5. K odvolaniu žalovaného sa vyjadril žalobca, ktorý má za to, že súd v odôvodnení rozsudku jasne a výstižne vysvetlil, ako posúdil podstatné skutkové tvrdenia a právne argumenty strán a ako ich vyhodnotil, pričom navrhol napadnutý rozsudok potvrdiť. 6. Žalovaný sa vyjadril k vyjadreniu žalobcu a poukázal na to, že súd na argumenty žalovaného a jeho právnych zástupcov zareagoval len všeobecným konštatovaním, pričom takáto argumentácia nemôže byť považovaná za odôvodnenie a za dostatočný protiargument. 7. Krajský súd v Bratislave ako súd odvolací podľa § 34 zák. č. 160/2015 Z.z. Civilný sporový poriadok (ďalej len C.s.p.) prejednal vec podľa § 380 ods. 1, bez nariadenia pojednávania v medziach daných rozsahom a dôvodmi odvolania, pričom termín verejného vyhlásenia rozsudku bol v súlade s ust. § 219 ods. 3p C.s.p. oznámený na úradnej tabuli Krajského súdu v Bratislave dňa 20.6.2018. Po oboznámení sa s obsahom spisu súdu prvej inštancie, s dôvodmi odvolania žalovaného, vyjadrením žalobcu, odvolací súd dospel k záveru, že odvolaniu proti rozsudku nie je možné vyhovieť. 8. Podľa § 387 ods. 1, C.s.p., odvolací súd rozhodnutie súdu prvej inštancie potvrdí, ak je vo výroku vecne správne. Podľa § 387 ods. 2, C.s.p., ak sa odvolací súd v celom rozsahu stotožňuje s odôvodnením napadnutého rozhodnutia, môže sa v odôvodnení obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody. 9. Odvolací súd konštatuje vecnú správnosť napadnutého rozsudku a reflektujúc dôvody odvolania uvádza na zdôraznenie správnosti napadnutého rozsudku, že súd prvej inštancie správne vyhodnotil skutkový stav a vec správne právne posúdil. V konaní sa súd prvej inštancie nedopustil vady, ktorá by mala za následok nesprávne rozhodnutie a na ktorú by musel odvolací súd prihliadať; obsah odvolania žalovaného nebol preto spôsobilý spochybniť správnosť záverov napadnutého rozsudku súdu prvej inštancie z hľadiska odvolacích dôvodov v ňom uvedených, pričom ani v odvolacom konaní neboli zistené také nové rozhodujúce skutočnosti alebo dôkazy, ktoré by mali za následok zmenu skutkového stavu alebo by spochybňovali správnosť právnych záverov, na ktorých súd prvej inštancie založil svoje rozhodnutie. Súd prvej inštancie podrobne odôvodnil, prečo na základe vykonaných dôkazov dospel k záveru, že žalobca vykonal pre žalovaného na základe ústne uzatvorenej zmluvy služby vedenia účtovníctva, ktoré si riadne vyfakturoval štyrmi faktúrami, ktoré žalovaný neuhradil, pričom služby vedenia účtovníctva nereklamoval. Následne žalobca k dobropisovaniu uhradených faktúr pristúpil ako k prejavu dobrých vzťahov so žalovaným, pričom pre správanie konateľky žalovaného opätovne vyúčtoval odmeny za štyri mesiace poskytovanie služieb, čo dostatočne preukázal. Z vykonaného dokazovania súdom prvej inštancie bolo jednoznačne preukázané, že žalobca účtovnícke úkony vykonal riadne, za čo mu prináleží dohodnutá odmena. Podstatné odvolacie námietky žalovaného boli už vyhodnotené a riadne odôvodnené v napadnutom rozsudku a preto odvolací súd na toto odôvodnenie odkazuje. 10. Na základe uvedeného odvolací súd rozsudok súdu prvej inštancie ako vecne správny podľa ust. § 387 ods. 1, 2 C.s.p. potvrdil. 11. O náhrade trov odvolacieho konania bolo rozhodnuté podľa ust. § 396 ods. 1, v spojení s ust. § 255 ods. 1, § 262 ods. 1, C.s.p. Úspešnému žalobcovi odvolací súd priznal nárok na náhradu trov odvolacieho konania v celom rozsahu. Podľa § 262 ods. 2, C.s.p. o výške náhrady trov konania rozhodne súd prvej inštancie po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník. 12. Tento rozsudok bol prijatý pomerom hlasov 3:0. Poučenie: Proti tomuto rozsudku odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1, C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1, C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.).

